हाथरस। शीतलहर के बीच तहसील हाथरस का माहौल एकाएक गरमा गया। दाखिल-खारिज के मुकदमों को लेकर पूर्व भाजपा विधायक की तहसीलदार से जमकर तकरार हुई। पूर्व विधायक का आरोप था कि तहसीलदार ने पैसे लेकर इन फाइलों में गलत आदेश पारित किए हैं। एसडीएम के कमरे में उन्होंने तहसीलदार पर गंभीर आरोप लगाए। नौबत गाली-गलौज और हाथापाई तक पहुंच गई। यह देखकर वहां मौजूद एसडीएम और सीओ भी हक्के-बक्केरह गए। वहां अच्छा-खासा हंगामा खड़ा हो गया। सूचना मिलने पर हाथरस गेट थानाध्यक्ष मय फोर्स के वहां पहुंच गए। एसडीएम व सीओ के हस्तक्षेप से हंगामा शांत हुआ। दरअसल, पूर्व विधायक राजवीर सिंह पहलवान मौजा लाड़पुर की चंद्रवीर बनाम पुष्पा देवी, ऐंहन, कैलाशी देवी बनाम चुन्नी लालड़पुर, चुन्नी बनाम दामोदर गढ़ी तमना की फाइलों में तहसीलदार कोर्ट से हुए आदेशों से खफा थे। पूर्व विधायक का कहना था कि 50 हजार से लेकर डेढ़ लाख रुपये तक सुविधाशुल्क लेकर इन फाइलों में दाखिल-खारिज के नियम विरूद्ध आदेश पारित किए गए हैं। इनके अलावा कुछ अन्य मामलों को लेकर भी पूर्व विधायक तहसीलदार की कार्यशैली से खासे क्षुब्ध थे। उन्होंने इसकी शिकायत फोन पर पहले डीएम से की तो डीएम ने उनसे एसडीएम से मिलने को कह दिया। वह अपने समर्थकों के साथ एसडीएम सदर मदनचंद्र दुबे के कमरे में पहुंचे और अपनी शिकायत दर्ज कराई। एसडीएम ने तहसीलदार कुमार संजय को वहां बुलवा लिया। पूर्व विधायक ने वहां तहसीलदार की कार्यशैली पर अंगुली उठाने लगे। तहसीलदार का कहना था कि अगर उन्हें उनके आदेशों पर आपत्ति है तो उनसे ऊपर के न्यायालयों में अपील कर सकते हैं। उनका काम डाइस पर बैठकर आदेश पारित करना है। देखते ही देखते बात नोक-झोंक तक पहुंच गई। आस्तीनें चढ़ गईं और नौबत हाथापाई तक पहुंच गई। हंगामा बढ़ता देखकर एसडीएम ने सीओ सिटी आरएस चौहान और थाना हाथरस गेट की पुलिस फोर्स को वहां बुलवा लिया। इधर, काफी भाजपाई भी वहां पहुंच गए। अधिकारियों ने जैसे-तैसे दोनों में बीच-बचाव किया और उन्हें आमने-सामने बिठाया। एसडीएम व सीओ ने पूर्व विधायक से कहा कि वह अपनी शिकायत लिखित में उपलब्ध कराएं, जिसकी जांच करा ली जाएगी। काफी समझाने-बुझाने के बाद पूर्व विधायक और उनके समर्थक शांत हुए।